
RAPORT  SUPLIMENTAR
asupra  propunerii legislative privind stabilirea regimului juridic al contractelor de vânzare-cumpărare încheiate în baza Legii nr.112/1995 pentru reglementarea situaţiei juridice a unor imobile cu destinaţia de locuinţe trecute în proprietatea statului
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind stabilirea regimului juridic al contractelor de vânzare-cumpărare încheiate în baza Legii nr.112/1995 pentru reglementarea situaţiei juridice a unor imobile cu destinaţia de locuinţe trecute în proprietatea statului, trimisă cu adresa nr.Pl-x 409 din 17 iunie 2008 şi  înregistrată cu nr. 31/635 din 19 iunie 2008.
               Senatul, în calitate de primă Cameră sesizată, a respins iniţiativa legislativă în şedinţa din 12 mai  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr.1755 din 18.12.2007, a avizat favorabil propunerea legislativă, cu observaţii şi propuneri.
             Guvernul, prin punctul de vedere  transmis cu adresa nr.3071 din 15.11.2007,  nu susţine adoptarea acestei iniţiative legislative. 
              Propunerea legislativă are ca obiect de reglementare stabilirea regimului juridic al contractelor de vânzare-cumpărare încheiate în baza Legii nr.112/1995 privind reglementarea situaţiei juridice a unor imobile cu destinaţia de locuinţe trecute în proprietatea statului, cu modificările şi completările ulterioare, astfel ca acele contracte care nu au fost anulate printr-o hotărâre judecătorească definitivă şi irevocabilă emisă până la data intrării în vigoare a acestei legi, să constituie titlu de proprietate valabil, cu deplină forţă probantă în cadrul acţiunilor de revendicare, prezente şi viitoare.
              În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 10 septembrie 2008. La lucrările Comisiei au fost prezenţi, în calitate de invitaţi, din partea Autorităţii Naţionale pentru Restituirea Proprietăţii, doamna Ramona Popescu – director şi doamna Ana Maria Valica – director.
              În urma dezbaterilor, membrii Comisiei au hotărât, cu majoritate de voturi, să  propună plenului Camerei Deputaţilor, spre dezbatere şi adoptare, Raportul de respingere a propunerii legislative privind stabilirea regimului juridic al contractelor de vânzare-cumpărare încheiate în baza Legii nr.112/1995 pentru reglementarea situaţiei juridice a unor imobile cu destinaţia de locuinţe trecute în proprietatea statului, considerând că o asemenea reglementare nu se mai justifică întrucât, de la intrarea a Legii nr.10/2001, nu au mai fost admise de către instanţele de judecată acţiuni în revendicare, existând în acest sens prevederi exprese la art.22 alin.(5) din lege, republicată.

                Deoarece nu a întrunit numărul de voturi necesar pentru adoptarea unei legi organice, Plenul Camerei Deputaţilor, în şedinţa din 15 octombrie 2008, a hotărât retrimiterea propunerii legislative menţionate mai sus, la comisia sesizată în fond, în temeiul art.104 din Regulamentul Camerei Deputaţilor, pentru reexaminare şi întocmirea unui nou raport.
În conformitate cu prevederile art.61 din Regulamentul Camerei Deputaţilor, republicat, membrii  Comisiei juridice, de disciplină şi imunităţi  au reexaminat propunerea legislativă privind stabilirea regimului juridic al contractelor de vânzare-cumpărare încheiate în baza Legii nr.112/1995 pentru reglementarea situaţiei juridice a unor imobile cu destinaţia de locuinţe trecute în proprietatea statului, în şedinţa  din 27 ianuarie 2009. La lucrările Comisiei a fost prezentă, în calitate de invitat, din partea Autorităţii Naţionale pentru Restituirea Proprietăţii,  doamna Ana Maria Valica – director.

     La şedinţă au fost prezenţi 18 deputaţi, din numărul total de 25 membri ai Comisiei juridice, de disciplină şi imunităţi.
               În urma dezbaterilor, membrii Comisiei au hotărât, cu unanimitate de voturi,  menţinerea Raportului iniţial de respingere a propunerii legislative.
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE,                              SECRETAR,
                          Daniel BUDA                             Gabriel ANDRONACHE

